眉州披風榭拜東坡先生遺像
作者：陸游
朝代：宋

paragraphs: 蜿蜒回顧山有情，平鋪十里江無聲。
孕奇蓄秀當此地，鬱然千載詩書城。
高臺老仙誰所寫，仰視眉宇空崢嶸。
百年醉魂吹不醒，飄飄風袖笻枝横。
爾來逢迎厭俗子，龍章鳯姿我眼明。
北扉南海均夢耳，謫墮本自白玉京。
惜哉畫史未造極，不作散髮騎長鯨。
故鄉歸來要有日，安得春江變酒從公傾。